[{"text_idx": "#000002", "text": "Kion oni ac\u0302etas en apoteko?\nMemkompreneble, medikamentojn, eble tualetsapon kaj kosmetikaj\u0302ojn."}, {"text_idx": "#000003", "text": "Tamen, en la urbo Bishop \u0301s Castle, en Anglujo, oni trovas tute neatenditan apotekan varon: poemojn!\nTion iniciatis la anglino Deborah Alma, antau\u0306 du jaroj.\nUnue s\u0302i ac\u0302etis ambulancon, kiun s\u0302i nomis \u201cSukur-Poeto\u201d, poste s\u0302i decidis entrepreni apotekon por liveri al homoj poemojn, depende de la animstato de la kliento.\nLa afero organizig\u0302is lau\u0306 antologio kreita de la \u201capotekistino\u201d, nome \u201cLa C\u0302iutaga Poeto\u201d: oni indikas poemojn lau\u0306 la bezono de la kliento \u2013 c\u0302u temas pri amo, c\u0302u pri deprimo, maljuneco, malg\u0302ojo, elrevig\u0302o, elc\u0302erpig\u0302o, angoro, eu\u0306forio... Jen tiel funkcias la c\u0302arma Apoteko de Poezio.\nPor pli da detaloj, konsultu la koncernan retejon (#)"}, {"text_idx": "#000004", "text": "Deborah estas konvinkita, ke poezio resanigas.\nEstante mem poeto, s\u0302i ofte persone spertis la bonfaradon al homoj, kiuj ricevas atenton, au\u0306skultadon kaj tau\u0306gajn vortojn reciproke, en formo de poemoj.\nAntau\u0306 ol malfermi sian apotekon, s\u0302i laboris zorgante pri demencaj homoj, kaj konstatis la mildigan efikon de vortoj."}, {"text_idx": "#000005", "text": "S\u0302i akceptas \u201cpacientojn\u201d en trankvila c\u0302ambro, surportante blankan medicinistan c\u0302emizon, pridemandas ilin, atente pristudas ilian humoron kaj poste \u201creceptas\u201d poemon, kiun s\u0302i taksas tau\u0306ga por tiu persono.\nS\u0302i ofte rekomendas ankau\u0306, ke la klientoj mem provu verki poemojn, kaj por tio s\u0302i starigas atelierojn por kreado de poezio.\nNuntempe, la ambulanco estas uzata nur en okazoj, kiam la \u201cpaciento\u201d ne povas veni g\u0302is la apoteko."}, {"text_idx": "#000006", "text": "Medicinistoj s\u0302ajne apogas la iniciaton de Deborah Alma.\nLa Monda San-Organizo, surbaze de multaj sciencaj esploroj, rekomendas arton kiel sanigan rimedon.\nDanco, kanto, vizitado al muzeoj, teatro, kino, poezio, literaturo \u2013 estas elementoj, kiuj preventas malsanojn kaj helpas resanigon.\nEn Anglujo, dum la lastaj jaroj, oni konstatis, ke kreskis la interesig\u0302o pri poezio, precipe inter junaj homoj.\nEstas klare, ke en mondo de teknologio kaj materiismaj pensoj, oni soifas pri iom da subjektiveco kaj humaneco por pli bona vivo."}, {"text_idx": "#000007", "text": "Jen interesa ideo por niaj Esperantaj kongresoj.\nSe kongresano lacig\u0302as au\u0306 strec\u0302ig\u0302as meze da la koridoroj de la evento, eble estus bona momento, se poeto lin akceptus en silenta c\u0302ambro kun muzika fono kaj deklamus al li poemon de Marjorie Boulton (se li estas meditemulo), Julio Baghy (se li estas romantikulo), Kalman Kalocsay (se li estas erudiciulo), Baldur Ragnassson (se li estas filozofiemulo), k.t.p.. Kaj se li atendas la rezulton de Belartaj Konkursoj, tiam certe li pli bone fartus au\u0306skultinte \u201cHo mia kor' \u201c..."}, {"text_idx": "#000008", "text": "Ankau\u0306 Esperantan apotekon, vastan kaj efikan, oni povus kunmeti."}]